༄༅། །དཔལ་རྡོ་རྗེ་གཞོན་ནུ་དང་གུར་ཞལ་སོགས་ཀྱི་གཏོར་བཟློག་ཆིག་སྒྲུབ་དང་སྒྲུབ་གྲོགས་ཉུང་ངུའི་བྱེད་ཚུལ་བཞུགས་སོ།། ན་མོ་གུ་རུ་བཛྲ་ཀཱི་ལ་ཡ། དཔལ་རྡོ་རྗེ་ཕུར་པའི་གཏོར་བཟློག་སྔགས་འཆང་རྒྱ་གར་ཤེས་རབ་བཟང་པོའམ། ཤེས་རབ་རྒྱལ་མཚན་དུའང་གྲགས་པ་དེ་ཉིད་དང་། ས་ལོ་ཙཱ་བ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་རྣམ་གཉིས་ཀྱི་གསུང་བཞིན་ཕྱག་ལེན་སྔ་ཕྱིའི་ཁྱད་བཅས་དཔལ་ས་སྐྱར་མཛད་སྲོལ་བཞུགས་པ་བཞིན། དཔོན་སློབ་བཞི་གྲྭ་ལྟ་བུས་བསྒྲུབ་རྒྱུ་ཡིན་ན་གདབ་ལས་ཟོར་འཕེན་དང་བཅས་པའི་ལག་ལེན་འདི་ལྟར་བྱ་སྟེ། དེ་ཡང་ཚོགས་ཀྱི་བཤགས་པ་གྲུབ་པ་དང་སློབ་དཔོན་གྱི་མདུན་དུ་རྡུལ་ཚོན་ནམ་རས་བྲིས་གང་རུང་གི་མི་ལྤགས་གཡང་གཞིའི་དཀྱིལ་དུ་འབྲུབ་ཁུང་གྲུ་གསུམ་ནག་པོ་མེ་རིས་ཅན་གྱི་ནང་དགྲ་བགེགས་ཀྱི་ས་བོན་ཎི་ཊི་ཞེས་པའམ། ནྲྀ་ཏྲྀ་གང་རུང་འདམ་ཀ་ཡིན་པས་ཎིའམ། ནྲྀ་ལྗང་གུ། ཊིའམ་ཏྲྀ་སེར་པོ་བརྩེགས་མའམ་ཐད་བྲིས་ཅན་བཀྲམ་ཁར་ལྕགས་སླངས་ནང་གི་སྒྲུབ་ལིང་རྣམས་བཞག འདི་དག་རྒྱུན་དུ་དགུག་གཞུག་གྲུབ་ནས་གཏོར་མའི་མདུན་དང་དགུག་གཞུག་སྐབས་བཅས་ལ་སྡེར་སྟེགས་ལྟ་བུའི་ཁར་འཇོག་པ་ནི་ལིང་སྣོད་ལ་རྡོག་རྡུལ་འགོས་དོགས་ཡིན་པས་ལིང་སྣོད་འོག་ཏུ་གདིང་རྒྱུ་དེ་ངེས་པར་རྒྱབ་མདུན་མ་ནོར་བ་དགོས་ཤིང་། རས་དང་རྡུལ་ཚོན་འབྲུབ་ཁུང་སྟེང་ལིང་སྣོད་ལས་གདན་གཞན་མི་དགོས། གང་ལྟར་དེའི་མཐར་ཡང་འབྲེལ་སོ་དྲུག་དང་གདབ་ཁ་དྲུག་གི་ཆས་རྣམས་བཤམ། སློབ་དཔོན་གྲོགས་བཅས་སྟན་ལ་འདུག་བཞིན་དུ་མཆོད་གཡོག་པས་ཕུད་དམ་ཕོར་བཟུང་ལ་གསེར་སྐྱེམས་བསྐོར་འཆམས་བཅས་རིག་འཛིན་བསྐོར་འཆམས་མེད། ཕུར་ཁ་བསྒྱུར་བ་ནས་བཟུང་སློབ་དཔོན་འདུག་བཞིན་དུ་འཆམས་ཚུལ་དང་ཡང་འབྲེལ་སོ་དྲུག་གི་རྫས་སོ་སོར་ལིང་གར་འདེབས་པ་བསྒྲལ་མཆོད་དངོས་བཻ་ཌཱུརྻ་སྔོན་པོ་སོགས། ཕྱི་ནང་གསང་བ་རྣམས་བྱ། ལྷག་མ་གཏོང་བའམ། མི་གཏོང་བ་གང་རུང་དམ་ཡེ་ཕྲལ་བ་ནས་ཟོར་བསྐུལ་མཇུག་གི་དགུ་བརྡུང་རྫོགས་པ་དང་བདུད་རྒྱལ་བསྐུལ་གྱི་དབྱངས་ཚུགས། དམ་ཚིག་ཆེན་པོའི་མཇུག་གི་དགུ་བརྡུང་རྫོགས་པ་དང་བཞི་བརྡུང་དགུ་བརྡུང་སྤེལ་བ་བཟློག་པའི་ཛམ་འགྲོས་རོལ་མོ་ཚར་གསུམ་སོགས་བྱས་མཐར་ཆེམས་བརྡུང་ཡུན་ཅི་རིགས་རིང་ལིང་རོ་གཏོར་མ་རྣམས་ཕྱིར་འགྲོར་བཅུག་ལ་སྦྲཾ་གཅིག་གཉིས་ཞེས་རོལ་མོ་བཞག དེ་ནས་སློབ་དཔོན་རྡོར་དྲིལ་གསོར་བཀྲོལ། གཞན་རྣམས་ཕུད་དམ་སོགས་ཁུར་འོས་ཡོད་པའམ་མེད་ཀྱང་རུང་ཀཱི་ལ་ཡ་བཟླ་བཞིན་པས་ཐམས་ཅད་ཟོར་འཕེན་པ་དེར་སླེབས་པ་དང་། གཏོར་མ་རྣམས་བསྒྲིགས། བཅོམ་དྲིལ་བྱས་ལ་བདུད་རྒྱལ་བསྐུལ་ཆུང་། བདག་ཤོ་ས་བདག་རྣམས་ཀྱི་བསྐུལ་སྡེ་ཚན་རེ་རེའི་མཐར་དྲིལ་གསིལ་སློབ་དཔོན་གྱིས་རྡོ་རྗེ་དང་བཅས་ཕུད་ཆང་བཟུང་ལ་གསེར་སྐྱེམས་བྱིན་བརླབས་གྲུབ་ནས་བཅོམ་དྲིལ་རྗེ་བཙུན་དཀར་པོ་རྣམ་གསུམ་གྱི་སྐུ་ཐོག་ལ་བསྐང་བ་དང་བསྟོད་དབྱངས་དྲིལ་གསིལ་གྱི་མཛད་སྲོལ་ཡོད་པར་བཤད་པས་རིགས་འགྲེ་སྦྱར་ན། འདིར་ཡང་རུང་བས། བླ་མ་རིག་འཛིན་གྱི་དབྱངས་ལ་ཚིགས་རྐང་རེའི་མཚམས་སུ་དྲིལ་གསིལ། གྲུབ་གཉིས་འཕེལ་བར་མཛད་དུ་གསོལ་ལ་དྲིལ་གསིལ་གསེར་སྐྱེམས་གཏོར། དེ་ཕྱིན་དབྱངས་མེད་རྣམས་ལ་རོལ་མོ་ལེན་མཚམས་སུ་དྲིལ་གསིལ་རེ་གསེར་སྐྱེམས་སྟེང་འོག་བར་གསུམ་དུ་འཐོར་སྐབས་དྲིལ་བུ་ཏལ་མར་གསིལ། དཔང་གཟུགས་འགོར་བཅོམ་དྲིལ་རོལ་མོ་ལེན་མཚམས་སུ་དྲིལ་གསིལ་འོག་མ་ཀུན་ལ་འགྲེ། ཟོར་ལམ་དབྱེ་བར་སློབ་དཔོན་གྱིས་རྡོར་དྲིལ་མདའ་གཞུ་བཟུང་ལ་མདའི་ཟོར་ལམ་དབྱེ་ཚུལ་དྲིལ་གསིལ་སྐབས་གཡས་ཀྱིས་རྡོ་རྗེ་མདའ་གཞུ་ཀུན་བཟུང་། ཟོར་བསྐུལ་གྱི་ཚེ་སྒྲུབ་གྲོགས་ཞིག་ལ་རྡོར་དྲིལ་གཏད་ལ་རང་ཉིད་མདའ་གཞུ་ཐོགས་ནས་གཏོར་དྲུང་དུ་རང་འགྲོས་ཀྱིས་སོང་ལ་ཟོར་རྣམས་འཕེན་རིང་སྒྲུབ་གྲོགས་རྣམས་ཀྱིས་ཀཱི་ལ་ཡ་བཟླ་ཞིང་རྡོར་དྲིལ་ཡོད་པ་དེས་གསོལ་དཀྲོལ་བྱས་ལ། འཕེན་གྲུབ་ནས་ཡར་ལམ་གཏོར་གནོན་རྒྱུན་བཞིན་གཏོར་འབུལ་ཕྱི་ནང་གང་རུང་དུ་བསྟན་སྐྱོང་བཅས་ཕུལ་ལ་རྗེས་ཆོག་བྱ། ཡར་འབྱོར་ནས་ལྷག་མ་རྒྱས་པར་མཛད་སྲོལ་ཡང་སྔགས་འཆང་གྲགས་པའི་མཚན་ཅན་ཡན་ལ་བྱུང་། དེ་མན་དེང་སང་ཕྱག་ལེན་ལ་མཛད་པ་ལྟར་བསྒྲལ་མཆོད་གྲུབ་ནས་དམ་ཡེ་གཤེགས་གོང་མཛད་པ་འཕྲོས་དོན་དང་། ཡང་རང་ཉིད་ཆིག་སྒྲུབ་རྔ་སྦུག་ཅན་ནང་རྔ་རྐྱང་གང་ལྟར་ནའང་གདབ་ཆས་རྣམས་གོང་བཞིན་བཤམས། ཕུད་ཕོར་སྟེང་ལ་བཀོད་བརྗེ་མཚམས་རྣམས་སུ་སྒྲུབ་གཡོག་གིས་སྟེར་ལ་བཤམས། རིག་འཛིན་བསྐུལ་དང་ཕུར་ཁ་བསྒྱུར་བར་རྔ་རོལ་ལས་ལག་ཆ་མེད་པས་ཕུར་ཁ་བསྒྱུར་བའི་ཆེམས་བརྡུང་རྗེས་ཀྱི་གསུམ་བརྡེག་ལེན་ཅན་བྱས་ལ་རྡོར་དྲིལ་དགུག་གཞུག རྔ་རོལ་ཧོད་ཀྱིས་བླངས་ལ་ཆེམས་བརྡུང་དགུ་བརྡུང་། ལྷ་སྲུང་སྤྱན་འདྲེན་ནས་ལྷ་དབྱེའི་སྤོས་བདུག་བར་རྔ་རོལ་རྒྱུན་བཞིན། ལྷ་དབྱེའི་འཕྱོང་གི་དགུ་བརྡུང་རྫོགས་པ་དང་རྔ་རོལ་བཞག་ནས་སྤོས་བདུག ཧོད་ཀྱིས་རྔ་རོལ་ལེན་པ་འོག་མ་ཀུན་ལ་རིགས་འགྲེ། གནས་ནས་དགུག་པ་ནས་བཟུང་རྡུལ་དུ་རློག་པའི་བར་ལིངྒ་རྫས་འཕེན་རིགས་རྔ་རོལ་བཞག ཡང་ཧོད་ཀྱིས་བླངས་ནས་བསྐུལ་བྱ། ཞལ་དུ་བསྟབས་པ་ལ་ཆེམས་བརྡུང་ཐོག་སྔགས་བརྗོད་པ་ལས་ཕྱག་རྒྱ་མི་དགོས་ཤིང་། དེའི་མཇུག་གི་གསུམ་བརྡེག་ལེན་ཅན་གྲུབ་ནས་རྔ་རོལ་བཞག དགུག་གཞུག་རྡོར་དྲིལ་རྔ་རོལ་ཧོད་ཀྱིས་བླངས་ནས་བསྒྲལ་མཆོད་རོལ་ཚིག་བསྐུལ། རྔ་རོལ་བཞག་ནས་ཕུར་འདེབས། དེ་བཞིན་རལ་གྲི། ཐུན་ཐོ་བ་འདེབས་པ་རྣམས་ལའང་རིགས་འགྲེ། བསྒྲལ་མཆོད་གྲུབ་ནས་ལིང་རོ་གཏོར་དྲུང་བཞག་ལ་བཻ་ཌཱུརྻ་སྔོན་པོ། ཕྱི་ནང་གསང་བ་རྣམས་རྔ་རོལ་ཐོགས་ནས་བྱ། གཞན་གོང་བཞིན་ལ་གཏོར་གནོན་སྐབས་གདངས་དང་ལག་བསྣོལ་མེད་པར་རྡོར་དྲིལ་ལག་སྟབས་གང་བདེས་བཟུང་སྟེ། ཚིགས་བཅད་ཤུར་མར་གཡས་བསྐོར་ཅི་རིགས། སྔགས་ཤུར་མར་གཡོན་བསྐོར་གཅིག་ལས་མི་ཐེབས་གཞན་འདྲའོ།། །།

ཀུན་དགའ་བློ་གྲོས།
དཔལ་རྡོ་རྗེ་གཞོན་ནུ་དང་གུར་ཞལ་སོགས་ཀྱི་གཏོར་བཟློག

:Rare Texts of the Sakya TraditionR
jamyang